靜勝軒
作者：畢仲游
朝代：宋

paragraphs: 官居背西墉，有居惟蔀室。
川原在其外，指掌千里隔。
李侯富天巧，鑿壁盜山色。
清風灑面至，竹蔭橫西北。
坐令方丈地，萬古遺勝蹟。
管氏南州來，謂侯有靜德。
朱輪走岐路，夫子駕牛軛。
權門聚冠蓋，夫子偃空壁。
甘貧分始定，樂道心乃得。
自怪塵土人，茲焉憩行役。
欲爲居士操，聲淡不可識。
欲學幽人吟，詞野不可易。
忘懷古今混，問道乾坤窄。
此意竟如何，青燈夜方寂。